Oficialusis leidinys L 299 , 23/11/1996 p. 0001 - 0004



Europos Parlamento ir Tarybos reglamentas (EB) Nr. 2232/96 1996 m. spalio 28 d. nustatantis Bendrijos tvarką, taikomą kvapiosioms medžiagoms, naudojamoms arba skirtoms naudoti maisto produktuose ar ant jų EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 100a straipsnį, atsižvelgdami į Komisijos pasiūlymą [1], atsižvelgdami į Ekonomikos ir socialinių reikalų komiteto nuomonę [2], pasikonsultavę su Maisto produktų moksliniu komitetu, laikydamiesi Sutarties 189b straipsnyje [3] nustatytos tvarkos, (1) kadangi 1988 m. birželio 22 d. Tarybos direktyvoje 88/388/EEB dėl valstybių narių įstatymų, susijusių su maisto produktuose naudojamomis kvapiosiomis medžiagomis ir jų gamybos žaliavomis, derinimo [4] numatyta, kad Taryba turi priimti atitinkamas nuostatas dėl kvapiųjų medžiagų; (2) kadangi atitinkamos nuostatos taikomos nepažeidžiant Direktyva 88/388/EEB sukurtos bendrosios sistemos; (3) kadangi su kvapiosiomis medžiagomis susijusių nacionalinių įstatymų skirtumai trukdo laisvam maisto produktų judėjimui; kadangi, dėl jų gali susidaryti nelygios konkurencijos sąlygos ir tokiu būdu gali būti padarytas tiesioginis poveikis vidaus rinkos veikimui; (4) kadangi su į maisto produktus arba ant jų dėti skirtomis kvapiosiomis medžiagomis susijusiuose nacionaliniuose įstatymuose pirmiausia reikėtų atsižvelgti ne tik į žmonių sveikatos reikalavimus, bet, kiek tai leidžia sveikatos apsauga, ir į ekonominius bei techninius poreikius; (5) kadangi siekiant laisvo maisto produktų judėjimo, šiuos įstatymus būtina suderinti; (6) kadangi šiame reglamente numatytos Bendrijos priemonės yra ne tik būtinos, bet ir svarbios išdėstytiems tikslams pasiekti; kadangi, veikdamos atskirai valstybės narės tų tikslų negali pasiekti; (7) kadangi būtina nustatyti bendruosius kvapiųjų medžiagų naudojimo kriterijus; (8) kadangi remiantis pačia naujausia moksline informacija, būtina sudaryti kvapiųjų medžiagų, kurių galima dėti į maisto produktus arba ant jų, sąrašą; (9) kadangi šis sąrašas turi būti negalutinis ir jį turi būti galima keisti atsižvelgiant į mokslo ir technikos pasiekimus; (10) kadangi jau leidžiamos naudoti kvapiosios medžiagos, pagamintos naudojant procesus arba žaliavas, kurių neturėjo vertinti Maisto produktų mokslinis komitetas, turės būti pakartotinai pateiktos minėtai institucijai išsamiam įvertinimui; (11) kadangi dėl sveikatos priežasčių gali prireikti patikslinti tam tikrų kvapiųjų medžiagų naudojimo sąlygas; (12) kadangi kvapiosios medžiagos, kurios faktiškai yra naudojamos valstybėse narėse ir kurių naudojimu nė viena valstybė narė negali abejoti, pagal bendrąsias Sutarties taisykles turėtų būti iš pat pradžių įtrauktos į registrą; kadangi Direktyvos 88/388/EEB 7 straipsnyje toks registravimas nėra numatytas ir dėl to nereikalaujama, kad šiame etape įsikištų Maisto produktų mokslinis komitetas; (13) kadangi vis dėlto apsaugos sąlyga privalo suteikti valstybėms narėms teisę imtis atitinkamų priemonių, jei kvapiosios medžiagos gali kelti pavojų visuomenės sveikatai; (14) kadangi laikantis Sutarties 214 straipsnio, būtina saugoti su kvapiųjų medžiagų kūrimu ir gaminimu susijusią intelektinę nuosavybę, PRIĖMĖ ŠĮ REGLAMENTĄ: 1 straipsnis 1. Šiuo reglamentu nustatoma Direktyvos 88/388/EEB 5 straipsnio 1 dalies trečioje, ketvirtoje, penktoje ir šeštoje įtraukoje išvardytoms kvapiosioms medžiagoms taikomų taisyklių patvirtinimo tvarka. Šis reglamentas taikomas nepažeidžiant kitų Direktyvos 88/388/EEB nuostatų. 2. Šis reglamentas taikomas Direktyvos 88/388/EEB 1 straipsnio 2 dalies b punkte apibrėžtoms maisto produktuose naudojamoms arba į maisto produktus arba ant jų dėti skirtoms kvapiosioms medžiagoms, naudojamoms norint suteikti kvapą ir (arba) skonį. 3. Šis reglamentas taikomas nepažeidžiant konkrečių direktyvų, kuriomis leidžiama naudoti kvapiąsias medžiagas, kurioms taikomas šis reglamentas, 1 straipsnio 2 dalyje nenurodytais tikslais. 2 straipsnis 1. Kvapiosios medžiagos atitinka priede nurodytus bendruosius naudojimo kriterijus. 2. Kvapiųjų medžiagų sąrašas, kurias, atsisakant visų kitų medžiagų, leidžiama naudoti, bus sudarytas pagal 3, 4 ir 5 straipsnius. 3 straipsnis 1. Per vienerius metus nuo šio reglamento įsigaliojimo dienos, valstybės narės pateikia Komisijai kvapiųjų medžiagų sąrašą, kurių pagal Direktyvą 88/388/EEB galima dėti į jų teritorijoje parduodamus maisto produktus arba ant jų. Tokiame pranešime išdėstoma visa naudinga informacija apie: a) tokių kvapiųjų medžiagų pobūdį, įskaitant jų cheminę formulę, CAS numerį, EINECS numerį, Iupac nomenklatūros pavadinimą, kilmę ir prireikus jų naudojimo sąlygas; b) maisto produktus, į kuriuos arba ant kurių tokios kvapiosios medžiagos dažniausiai gali būti dedamos; c) Direktyvos 88/388/EEB 4 straipsnyje nustatytų kriterijų laikymąsi kiekvienos valstybės narės lygiu, ir apie tų kriterijų laikymosi priežastis. 2. Remiantis šio straipsnio 1 dalyje nurodytu pranešimu ir atsižvelgus į Komisijos kruopščiai išnagrinėtą minėtą pranešimą bei į c punktą, vienoje valstybėje narėje teisėtai naudojamos ir kitoje valstybėje narėje pripažintos kvapiosios medžiagos įtraukiamos į registrą, kuris priimamas 7 straipsnyje nustatyta tvarka per metus nuo 1 dalyje nustatyto pranešimų pateikimo laikotarpio pabaigos. Prireikus registre gali būti nurodytos naudojimo sąlygos. Šios medžiagos nurodomos taip, kad būtų apsaugotos jų gamintojo intelektinės nuosavybės teisės. 3. Jei, remdamasi išsamiu pranešimu ir atsižvelgusi į naujausius duomenis arba į turimų duomenų pakartotinio įvertinimo rezultatus, gautus sudarius 2 dalyje minėtą registrą, valstybė narė pastebi, kad kvapioji medžiaga gali kelti pavojų visuomenės sveikatai, ji gali nutraukti ar apriboti tos medžiagos naudojimą jos teritorijoje. Apie tai ji nedelsdama paneša Komisijai ir kitoms valstybėms narėms, bei nurodo tokio savo sprendimo priežastis. Komisija nedelsdama išnagrinėja konkrečios valstybės narės išdėstytas priežastis ir pasikonsultuoja su Sprendimu 69/414/EB [5] įkurtu Maisto produktų nuolatiniu komitetu. Tada Komisija pareiškia savo nuomonę. Jei Komisija mano, kad būtina iš dalies pakeisti kvapiųjų medžiagų registrą, kad būtų apsaugota žmonių sveikata, ji inicijuoja 7 straipsnyje numatytą procedūrą, kad būtų priimti šie pakeitimai. Valstybė, kuri ėmėsi apsaugos priemonių, gali toliau jas taikyti tol, kol įsigalios šie pakeitimai. 4 straipsnis 1. Siekiant patikrinti, ar 3 straipsnyje nurodytame registre išvardytos kvapiosios medžiagos atitinka priede išdėstytus bendruosius naudojimo kriterijus, 7 straipsnyje nustatyta tvarka per dešimt mėnesių nuo registro priėmimo dienos patvirtinama šių kvapiųjų medžiagų įvertinimo programa. Programoje pirmiausia nustatoma: - prioritetų tvarka, pagal kurią, atsižvelgiant į jų naudojimą, bus tiriamos kvapiosios medžiagos, - terminai, - kvapiosios medžiagos, kurios bus mokslinio bendradarbiavimo objektas. 2. Prireikus Komisijos prašymu, už kvapiųjų medžiagų pateikimą į rinką atsakingas asmuo jai pateikia vertinimui atlikti būtinus duomenis. 3. Jei, atlikus įvertinimą paaiškėja, kad kvapioji medžiaga neatitinka priede išdėstytų bendrųjų naudojimo kriterijų, tokia medžiaga išbraukiama iš registro 7 straipsnyje nustatyta tvarka. 5 straipsnis 1. Baigus 4 straipsnyje nurodytą įvertinimo programą, 2 straipsnio 2 dalyje paminėtas kvapiųjų medžiagų sąrašas patvirtinamas 8 straipsnyje nustatyta tvarka per penkerius metus nuo tos programos patvirtinimo dienos. 2. Naudoti į 3 straipsnio 2 dalyje nurodytą registrą neįtrauktą naują kvapiąją medžiagą gali būti leidžiama 7 straipsnyje nustatyta tvarka. Tuo tikslu 7 straipsnyje nustatyta tvarka ji pirmiausia įtraukiama į 4 straipsnio 1 dalyje nurodytą įvertinimo programą. Ji įvertinama remiantis programoje jai nustatyta vieta. 6 straipsnis 1. Šis reglamentas taikomas nepažeidžiant Bendrijos nuostatų, leidžiančių į tam tikrus maisto produktus arba ant jų dėti tam tikrų kategorijų kvapiųjų medžiagų, apibrėžtų Direktyvos 88/388/EEB 1 straipsnyje. 2. Vis dėlto, šių kategorijų kvapiosios medžiagos privalo atitikti priede išdėstytus bendruosius naudojimo kriterijus. 7 straipsnis 1. Komisijai padeda Maisto produktų nuolatinis komitetas (toliau – komitetas). 2. Pirmininkas savo iniciatyva arba valstybės narės atstovo prašymu klausimo svarstymą perduoda komitetui. 3. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Tais atvejais, kai Taryba turi priimti sprendimą Komisijos pasiūlymu, nuomonė patvirtinama Sutarties 148 straipsnio 2 dalyje nustatyta balsų dauguma. Valstybių narių atstovų balsai komitete paskirstomi taip, kaip nustatyta tame straipsnyje. Pirmininkas nebalsuoja. Komisija patvirtina numatytas priemones, jeigu jos atitinka komiteto nuomonę. Kai numatytos priemonės neatitinka Komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma. Jeigu Taryba per tris mėnesius nuo tos dienos, kai klausimas jai buvo perduotas, nepriima jokio sprendimo, pasiūlytas priemones patvirtina Komisija. 8 straipsnis 5 straipsnio 1 dalyje nurodytu atveju laikomasi 7 straipsnyje nustatytos tvarkos, kadangi, gavusi pasiūlymą, Taryba per tris mėnesius nepriėmė jokio sprendimo, o pasiūlytų priemonių ėmėsi Komisija, išskyrus atvejus, kai Taryba atmetė minėtas priemones paprastąja balsų dauguma. 9 straipsnis Valstybės narės negali drausti, riboti ar trukdyti prekiauti kvapiosiomis medžiagomis arba dėti jų į arba ant maisto produktų, jei jos atitinka šio reglamento nuostatas. 10 straipsnis Nuostatos, skirtos galiojantiems Bendrijos aktams suderinti su šiuo reglamentu, priimamos 7 straipsnyje nustatyta tvarka. 11 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Šis reglamentas yra privalomas visas ir tiesiogiai taikomas visose valstybėse narėse. Priimta Liuksemburge, 1996 m. spalio 28 d. Europos Parlamento vardu Pirmininkas K. Hänsch Tarybos vardu Pirmininkas I. Yates [1] OL C 1, 1994 1 4, p. 22 ir OL C 171, 1994 6 24, p. 6. [2] OL C 195, 1994 7 18, p. 4. [3] 1994 m. gegužės 5 d. Europos Parlamento nuomonė (OL C 205, 1994 7 25, p. 398), sgegužės 22 d. Europos Parlamento sprendimas (OL C 166, 1996 6 10, p. 61). 1996 m. birželio 25 d. Tarybos sprendimas. [4] OL L 184, 1988 7 15, p. 61. Direktyva su pakeitimais, padarytais Direktyva 91/171/EEB (OL L 42, 1991 2 15, p. 25). [5] OL L 291, 1969 11 19, p. 9. -------------------------------------------------- PRIEDAS 2 STRAIPSNIO 1 DALYJE MINĖTI BENDRIEJI KVAPIŲJŲ MEDŽIAGŲ NAUDOJIMO KRITERIJAI 1. Kvapiąsias medžiagas gali būti leista naudoti, jei: - remiantis Direktyvos 88/388/EEB 7 straipsnyje numatytu moksliniu vertinimu, jos nekelia pavojaus vartotojo sveikatai, - jų naudojimas neklaidina vartotojo. 2. Norint įvertinti galimą kvapiosios medžiagos kenksmingą poveikį, turi būti atliktas jos atitinkamas toksikologinis įvertinimas. Jei kvapiojoje medžiagoje yra genetiškai modifikuoto organizmo arba ji yra iš jo sudaryta, kaip nurodyta 1990 m. balandžio 23 d. Tarybos direktyvos 90/220/EEB dėl genetiškai modifikuotų organizmų apgalvoto išleidimo į aplinką [1] 2 straipsnio 1 ir 2 dalyse, 11–18 straipsniai netaikomi. Vis dėlto, vertinant šios kvapiosios medžiagos saugą, kaip numatyta minėtoje direktyvoje, būtina atsižvelgti į saugą aplinkos atžvilgiu. 3. Būtina nuolat stebėti visas kvapiąsias medžiagas ir prireikus jas pakartotinai įvertinti. [1] OL L 117, 1991 5 8, p. 15. Direktyva su paskutiniais pakeitimais, padarytais Direktyva 94/15/EB (OL L 103, 1994 4 22, p. 20). --------------------------------------------------